FTEHIM

bejn l-Unjoni Ewropea u l-Iżlanda dwar il-protezzjoni ta' indikazzjonijiet ġeografiċi għall-prodotti agrikoli u oġġetti tal-ikel

L-UNJONI EWROPEA,

fuq naħa waħda, u

L-IŻLANDA

fuq in-naħa l-oħra,

minn hawn 'il quddiem imsejħin il-“Partijiet”,

FILWAQT LI JIKKUNSIDRAW li l-Partijiet jaqblu li jippromwovu bejniethom żvilupp armonjuż tal-indikazzjonijiet ġeografiċi kif iddefiniti fl-Artikolu 22(1) tal-Ftehim dwar l-Aspetti tad-Drittijiet tal-Proprjetà Intelletwali Relatati mal-Kummerċ (TRIPS) u li jrawmu l-kummerċ tal-prodotti agrikoli u tal-oġġetti tal-ikel li joriġinaw mit-territorji tal-Partijiet,

FILWAQT LI JIKKUNSIDRAW li l-Ftehim dwar iż-Żona Ekonomika Ewropea (Ftehim ŻEE) jipprevedi r-rikonoxximent reċiproku u l-protezzjoni tal-indikazzjonijiet ġeografiċi ta' nbejjed, prodotti tal-inbid aromatizzat u xorb alkoħoliku,

FTIEHMU KIF ĠEJ:

Artikolu 1

Kamp ta' applikazzjoni

1. Dan il-Ftehim japplika għar-rikonoxximent u għall-protezzjoni tal-indikazzjonijiet ġeografiċi għall-prodotti agrikoli u l-oġġetti tal-ikel, ħlief inbejjed, prodotti tal-inbid aromatizzat u xorb alkoħoliku li joriġinaw mit-territorji tal-Partijiet.

2. L-indikazzjonijiet ġeografiċi ta' Parti għandhom ikunu protetti mill-Parti l-oħra skont dan il-Ftehim biss jekk ikunu koperti mill-kamp ta' applikazzjoni tal-leġiżlazzjoni msemmija fl-Artikolu 2.

Artikolu 2

Indikazzjonijiet ġeografiċi stabbiliti

1. Wara li eżaminat il-leġiżlazzjoni tal-Iżlanda elenkata fil-Parti A tal-Anness I, l-Unjoni Ewropea tikkonkludi li dik il-leġiżlazzjoni tissodisfa l-elementi stabbiliti fil-Parti B tal-Anness I.

2. Wara li eżaminat il-leġiżlazzjoni tal-Unjoni Ewropea elenkata fil-Parti A tal-Anness I, l-Iżlanda tikkonkludi li dik il-leġiżlazzjoni tissodisfa l-elementi stabbiliti fil-Parti B tal-Anness I.

3. L-Iżlanda, wara li lestiet proċedura ta' oġġezzjoni, f'konformità mal-Parti C tal-Anness I, u wara li eżaminat l-indikazzjonijiet ġeografiċi għall-prodotti agrikoli u l-oġġetti tal-ikel tal-Unjoni Ewropea elenkati fl-Anness II li ġew irreġistrati mill-Unjoni Ewropea skont il-leġiżlazzjoni msemmija fil-paragrafu 2, għandha tipproteġi dawk l-indikazzjonijiet ġeografiċi skont il-livell ta' protezzjoni stabbilit f'dan il-Ftehim.

4. L-Unjoni Ewropea, wara li lestiet proċedura ta' oġġezzjoni, f'konformità mal-Parti C tal-Anness I, u wara li eżaminat l-indikazzjonijiet ġeografiċi għall-prodotti agrikoli u l-oġġetti tal-ikel tal-Iżlanda elenkati fl-Anness II, li ġew irreġistrati mill-Iżlanda skont il-leġiżlazzjoni msemmija fil-paragrafu 1, għandha tipproteġi dawk l-indikazzjonijiet ġeografiċi skont il-livell ta' protezzjoni stabbilit f'dan il-Ftehim.

Artikolu 3

Żieda ta' indikazzjonijiet ġeografiċi ġodda

1. Il-Partijiet jaqblu dwar il-possibbiltà li jiżdiedu indikazzjonijiet ġeografiċi ġodda li għandhom ikunu protetti fl-Annessi II f'konformità mal-Artikolu 10(3) wara li tkun tlestiet il-proċedura ta' oġġezzjoni, f'konformità mal-Parti C tal-Anness I, u wara li jkunu ġew eżaminati l-indikazzjonijiet ġeografiċi kif imsemmi fl-Artikolu 2(3) u (4) għas-sodisfazzjon taż-żewġ Partijiet.

2. Parti mhijiex se tintalab tipproteġi bħala indikazzjoni ġeografika isem li jkun f'konflitt mal-isem ta' varjetà ta' pjanta jew ta' razza ta' annimal li bħala riżultat x'aktarx li jqarraq bil-konsumatur dwar l-oriġini vera tal-prodott.

Artikolu 4

Kamp ta' applikazzjoni tal-protezzjoni tal-indikazzjonijiet ġeografiċi

1. L-indikazzjonijiet ġeografiċi elenkati fl-Anness II, inklużi dawk miżjuda skont l-Artikolu 3, għandhom jiġu protetti minn:

2. L-inidikazzjonijiet ġeografiċi protetti ma għandhomx isiru ġeneriċi fit-territorji tal-Partijiet.

3. Jekk l-indikazzjonijiet ġeografiċi jkunu totalment jew parzjalment omonimi, il-protezzjoni għandha tingħata lil kull indikazzjoni jekk din tkun intużat b'rieda tajba u b'attenzjoni xierqa għall-użu lokali u tradizzjonali u għar-riskju reali ta' konfużjoni. Il-Partijiet għandhom jiddeċiedu flimkien il-kondizzjonijiet prattiċi ta' użu li bihom l-indikazzjonijiet ġeografiċi omonimi se jiġu differenzjati minn xulxin, filwaqt li jqisu l-ħtieġa li jkun żgurat trattament ekwu tal-produtturi kkonċernati u li l-konsumaturi ma jiġux imqarrqa. Isem omonimu li jqarraq bil-konsumatur billi jagħtih x'jifhem li l-prodotti jkunu ġejjin minn territorju ieħor ma għandux jiġi rreġistrat anke jekk l-isem ikun preċiż sa fejn huwa kkonċernat it-territorju, ir-reġjun jew il-post tal-oriġini attwali tal-prodott inkwistjoni.

4. Fil-kuntest ta' negozjati ma' pajjiż terz, meta Parti tipproponi li tipproteġi indikazzjoni ġeografika ta' dak il-pajjiż terz, u l-isem ikun omonimu ma' indikazzjoni ġeografika tal-Parti l-oħra, din tal-aħħar għandha tiġi infurmata u għandha tingħata l-opportunità li tikkummenta qabel ma l-isem ikun protett.

5. Xejn f'dan il-Ftehim ma għandu jobbliga lil Parti sabiex tipproteġi indikazzjoni ġeografika tal-Parti l-oħra li mhijiex jew li ma għadhiex aktar protetta fil-pajjiż tal-oriġini tagħha. Il-Partijiet għandhom jinnotifikaw lil xulxin jekk indikazzjoni ġeografika ma tibqax tkun protetta fil-pajjiż tal-oriġini tagħha. Din in-notifika għandha sseħħ f'konformità mal-Artikolu 10(3).

6. Xejn f'dan il-Ftehim ma għandu jippreġudika d-dritt ta' kwalunkwe persuna li tuża, waqt il-kummerċ, l-isem ta' dik il-persuna jew l-isem tal-predeċessur ta' dik il-persuna fin-negozju, ħlief meta tali isem jintuża b'mod li jqarraq bil-konsumatur.

Artikolu 5

Dritt tal-użu tal-indikazzjonijiet ġeografiċi

1. Isem li jkun protett skont dan il-Ftehim jista' jintuża minn kull operatur li jikkummerċjalizza prodotti agrikoli u oġġetti tal-ikel li jkunu konformi mal-ispeċifikazzjoni korrispondenti.

2. Ladarba indikazzjoni ġeografika tkun protetta skont dan il-Ftehim, l-użu tal-isem protett ma għandux jiġi soġġett għall-ebda reġistrazzjoni tal-utenti jew għal imposti addizzjonali.

Artikolu 6

Relazzjoni mat-trademarks

1. Il-Partijiet għandhom jirrifjutaw li jirreġistraw jew għandhom jinvalidaw, ex officio jew fuq talba ta' kwalunkwe parti interessata f'konformità mal-leġiżlazzjoni ta' kull Parti, trademark li jkun jikkorrispondi ma' kull sitwazzjoni msemmija fl-Artikolu 4(1) fir-rigward ta' indikazzjoni ġeografika protetta għal prodotti simili, sakemm l-applikazzjoni għar-reġistrazzjoni tat-trademark tkun ġiet ippreżentata wara d-data tal-applikazzjoni għar-reġistrazzjoni tal-indikazzjoni ġeografika fit-territorju kkonċernat.

2. Għall-indikazzjonijiet ġeografiċi msemmija fl-Artikolu 2, id-data tal-applikazzjoni għar-reġistrazzjoni għandha tkun id-data tad-dħul fis-seħħ ta' dan il-Ftehim.

3. Għall-indikazzjonijiet ġeografiċi msemmija fl-Artikolu 3, id-data tal-applikazzjoni għar-reġistrazzjoni għandha tkun id-data tat-trażmissjoni ta' talba lill-Parti l-oħra sabiex tiġi protetta indikazzjoni ġeografika.

4. Il-Partijiet ma għandu jkollhom l-ebda obbligu li jipproteġu indikazzjoni ġeografika skont l-Artikolu 3 fejn, fir-rigward ta' trademark ta' fama jew magħrufa sew, il-protezzjoni tista' tqarraq bil-konsumaturi dwar l-identità vera tal-prodott.

5. Mingħajr preġudizzju għall-paragrafu 4, il-Partijiet għandhom jipproteġu l-indikazzjonijiet ġeografiċi anki meta jkun hemm trademark preċedenti. Trademark preċedenti tfisser trademark li l-użu tagħha jikkorrispondi ma' waħda mis-sitwazzjonijiet imsemmija fl-Artikolu 4(1), li għaliha tkun saret applikazzjoni, tkun ġiet irreġistrata jew stabbilita bl-użu, jekk dik il-possibbiltà tkun prevista mil-leġiżlazzjoni kkonċernata, b'rieda tajba, fit-territorju ta' waħda mill-Partijiet qabel id-data li fiha l-applikazzjoni għall-protezzjoni tal-indikazzjoni ġeografika tkun ġiet ippreżentata mill-Parti l-oħra skont dan il-Ftehim. Tali trademark tista' tibqa' tiġi użata u mġedda irrispettivament mill-protezzjoni tal-indikazzjoni ġeografika, sakemm fil-leġiżlazzjoni dwar it-trademarks tal-Partijiet ma jkunx hemm raġunijiet għall-invalidità jew ir-revoka tat-trademark.

Artikolu 7

Infurzar

L-awtoritajiet tal-Partijiet għandhom jinfurzaw b'mod xieraq il-protezzjoni prevista fl-Artikoli 4 sa 6 sabiex jevitaw u, fejn xieraq, iwaqqfu kwalunkwe użu illegali tal-indikazzjonijiet ġeografiċi protetti. Dawn għandhom jinfurzaw ukoll din il-protezzjoni fuq talba ta' parti interessata.

Artikolu 8

Regoli ġenerali

1. L-importazzjoni, l-esportazzjoni u l-kummerċjalizzazzjoni ta' kwalunkwe prodott imsemmi fl-Artikoli 2 u 3 għandhom jitwettqu f'konformità mal-liġijiet u mar-regolamenti li japplikaw fit-territorju tal-Parti fejn il-prodotti jitqiegħdu fis-suq.

2. Kwalunkwe kwistjoni li tinqala' mill-ispeċifikazzjonijiet tal-prodott tal-indikazzjonijiet ġeografiċi rreġistrati għandha tiġi trattata fil-Kumitat Konġunt stabbilit skont l-Artikolu 10.

3. Ir-reġistrazzjoni tal-indikazzjonijiet ġeografiċi protetti skont dan il-Ftehim jistgħu jiġu kkanċellati biss mill-Parti fejn joriġina l-prodott.

4. L-ispeċifikazzjoni tal-prodott imsemmija f'dan il-Ftehim għandha tkun l-ispeċifikazzjoni approvata mill-awtoritajiet tal-Parti li fit-territorju tagħha joriġina l-prodott, inkluż ukoll kwalunkwe emenda li tiġi approvata.

Artikolu 9

Kooperazzjoni u trasparenza

1. Il-Partijiet għandhom, jew direttament jew permezz tal-Kumitat Konġunt stabbilit skont l-Artikolu 10, iżommu kuntatt dwar il-kwistjonijiet kollha relatati mal-implimentazzjoni u l-funzjonament ta' dan il-Ftehim. B'mod partikolari, Parti tista' titlob lill-Parti l-oħra informazzjoni relatata mal-ispeċifikazzjonijiet ta' prodott u l-emenda tagħhom, u l-punti ta' kuntatt għad-dispożizzjonijiet dwar il-kontroll.

2. Kull Parti tista' tagħmel disponibbli għall-pubbliku l-ispeċifikazzjonijiet tal-prodott jew sommarju tagħhom u l-punti ta' kuntatt għad-dispożizzjonijiet dwar il-kontroll li jikkorrispondu mal-indikazzjonijiet ġeografiċi protetti tal-Parti l-oħra skont dan il-Ftehim.

Artikolu 10

Kumitat Konġunt

1. Iż-żewġ Partijiet jaqblu li jiġi stabbilit Kumitat Konġunt magħmul minn rappreżentanti tal-Unjoni Ewropea u tal-Iżlanda biex jissorvelja l-iżviluppi relatati ma' dan il-Ftehim u li jintensifika l-kooperazzjoni u d-djalogu dwar l-indikazzjonijiet ġeografiċi.

2. Il-Kumitat Konġunt għandu jadotta d-deċiżjonijiet tiegħu b'kunsens. Dan għandu jiddetermina r-regoli ta' proċedura tiegħu stess. Għandu jiltaqa' fuq talba ta' waħda mill-Partijiet, b'mod alternat fl-Unjoni Ewropea u fl-Iżlanda, f'ħin u f'post u b'mod (li jistgħu jinkludu permezz ta' vidjokonferenza) miftiehma b'mod reċiproku mill-Partijiet, iżda sa mhux aktar tard minn 90 ġurnata wara li tkun saret it-talba.

3. Il-Kumitat Konġunt għandu wkoll jieħu ħsieb il-funzjonament xieraq ta' dan il-Ftehim u jista' jikkunsidra kwalunkwe kwistjoni relatata mal-implimentazzjoni u mat-tħaddim tiegħu. B'mod partikolari, huwa għandu jkun responsabbli:

Artikolu 11

Dħul fis-seħħ

1. Dan il-Ftehim għandu jiġi ratifikat jew approvat mill-Partijiet skont il-proċeduri interni tagħhom.

2. Soġġett għall-paragrafu 3, dan il-Ftehim jidħol fis-seħħ fl-ewwel jum tal-ewwel xahar wara d-data li fiha l-Partijiet jinnotifikaw lil xulxin li l-proċeduri msemmija fil-paragrafu 1 ikunu tlestew.

3. Jekk din id-data tkun qabel id-data tad-dħul fis-seħħ tal-Ftehim fil-forma ta' Skambju ta' Ittri bejn l-Unjoni Ewropea u l-Iżlanda dwar preferenzi kummerċjali addizzjonali fi prodotti agrikoli milħuq abbażi tal-Artikolu 19 tal-Ftehim ŻEE, magħmul fi Brussell fit-tlieta u għoxrin jum ta' Marzu fis-sena elfejn u sbatax, dan il-Ftehim għandu jidħol fis-seħħ biss fl-istess data bħal tal-aħħar.

Съставено в Брюксел на двадесет и трети март през две хиляди и седемнадесета година.

Hecho en Bruselas, el veintitrés de marzo de dos mil diecisiete.

V Bruselu dne dvacátého třetího března dva tisíce sedmnáct.

Udfærdiget i Bruxelles den treogtyvende marts to tusind og sytten.

Geschehen zu Brüssel am dreiundzwanzigsten März zweitausendsiebzehn.

Kahe tuhande seitsmeteistkümnenda aasta märtsikuu kahekümne kolmandal päeval Brüsselis.

Έγινε στις Βρυξέλλες, στις είκοσι τρεις Μαρτίου δύο χιλιάδες δεκαεπτά.

Done at Brussels on the twenty third day of March in the year two thousand and seventeen.

Fait à Bruxelles, le vingt trois mars deux mille dix-sept.

Sastavljeno u Bruxellesu dvadeset trećeg ožujka godine dvije tisuće sedamnaeste.

Fatto a Bruxelles, addì ventitré marzo duemiladiciassette.

Briselē, divi tūkstoši septiņpadsmitā gada divdesmit trešajā martā.

Priimta du tūkstančiai septynioliktų metų kovo dvidešimt trečią dieną Briuselyje.

Kelt Brüsszelben, a kétezer-tizenhetedik év március havának huszonharmadik napján.

Magħmul fi Brussell, fit-tlieta u għoxrin jum ta’ Marzu fis-sena elfejn u sbatax.

Gedaan te Brussel, drieëntwintig maart tweeduizend zeventien.

Sporządzono w Brukseli dnia dwudziestego trzeciego marca roku dwa tysiące siedemnastego.

Feito em Bruxelas, em vinte e três de março de dois mil e dezassete.

Întocmit la Bruxelles la douăzeci și trei martie două mii șaptesprezece.

V Bruseli dvadsiateho tretieho marca dvetisícsedemnásť.

V Bruslju, dne triindvajsetega marca leta dva tisoč sedemnajst.

Tehty Brysselissä kahdentenakymmenentenäkolmantena päivänä maaliskuuta vuonna kaksituhattaseitsemäntoista.

Som skedde i Bryssel den tjugotredje mars år tjugohundrasjutton.

За Европейския съюз Рог la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Za Europsku uniju Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen